Ուես Բենթլի

Ուեսլի Կուկ Բենթլի (անգլ.՝ Wesley Cook Bentley, սեպտեմբերի 4, 1978(1978-09-04), Ջոնսբորո, Արկանզաս, ԱՄՆ), ամերիկացի դերասան։ Իր դերերով հայտնի է այնպիսի ֆիլմերում, ինչպիսիք են՝ «Րոպեում սրտի 128 զարկ», «Գեղեցկություն ամերիկյան ձևով», «Չորս փետուր», «Ուրվական մրցարշավորդ» և «Քաղցած խաղեր»։


== Կենսագրություն ==
Ուես Բենթլին ծնվել է ԱՄՆ-ի Արկանզաս նահանգի Ջոնսբորո քաղաքում՝ Չերիի և Դևիդ Բենթլիի ընտանիքում, որոնք երկուսն էլ Միացյալ մեթոդիստական եկեղեցու քարոզիչներ են։ 1996 թվականին Ուեսը ավարտել է Արկանզաս նահանգի Շերվուդ քաղաքի Sylvan Hills միջնակարգ դպրոցը։ Այնուհետև Բենթլին սկսել է հաճախել դրամատիկական դպրոց (Juilliard School’s Drama Division), բայց մեկ տարվա ուսումնառությունից հետո հեռացել է, որպեսզի զբաղվի իր դերասանական կարիերայով։


== Կարիերա ==
Դերասանը հայտնի է դարձել 1999 թվականին «Գեղեցկություն ամերիկյան ձևով» ֆիլմի թողարկումից հետո։ Ստացել է հինգ «Օսկար» մրցանակ։ Բենթլին անձամբ Ռիկի Ֆիտս դերի համար ստացել է մի քանի մրցանակներ և մասնավորապես առաջադրվել է «BAFTA» մրցանակին՝ «Երկրորդ պլանի լավագույն տղամարդու դերի համար» անվանակարգում։ 
Բենթլին նաև նկարահանվել է Սթիվեն Քինգի կարճ պատմվածքի հիման վրա նկարահանված «Կադիլակ Դոլանա» թրիլլերում և ռեժիսոր Ռոլան Ժոֆեի «Այնտեղ բնակվում են վիշապները» դրամայում։ Ուեսը ռեժիսոր Թոնի Զիերայի «My Big Break» վավերագրական ֆիլմի գլխավոր հերոսներից մեկն է, որը պատմում էր երեք նախկին ընկերների՝ Չեդ Լինդբերգի, Բրեդ Ռոուի և Գրեգ Ֆոուսետայի մասին, որոնք երազում էին Հոլիվուդում հաջողակ դերասան դառնալու մասին։
2007 թվականին Բենթլին «Ուրվական մրցարշավորդ» ֆիլմում մարմնավորել է սատանա Բլեքհարտին, որը գլխավոր հակահերոսն էր։
2012 թվականին Ուեսը «Քաղցած խաղեր» բլոկբաստերում խաղացել է խաղերի կարգադրիչ Սենեկա Քրեյնի դերը։ Նույն թվականին Բենթլին նկարահանվել է ռեժիսոր Գաբրիել Կովանի «3 օր անապատում» ֆիլմի դերասանական կազմում այնպիսի դերասանների հետ, ինչպիսիք են՝ Էմբեր Թեմբլինը և Վինսենտ Պիացցան։
2014 թվականի հունիսին միացել է «Ամերիկյան սարսափ պատմություն» սերիալի դերասանական կազմին։


== Անձնական կյանք ==
2001-2009 թվականներին Ուեսն ամուսնացած է եղել դերասանուհի Ջենիֆեր Քվոնսի հետ։ Զույգը բաժանվել է դեռևս 2006 թվականին, Բենթլիի՝ թմրամիջոցներից կախվածության ժամանակ։
2010 թվականին Բենթլին ամուսնացել է պրոդյուսեր Ջեքի Սվեդբերգի հետ։ Նույն թվականին զույգը որդի է ունեցել՝ Չարլզը։
2010 թվականի փետրվարի 8-ին The New York Times թերթի հոդվածում Ուեսը պատմել է այն մասին, որ «Գեղեցկություն ամերիկյան ձևով» ֆիլմում իր ցնցող հաջողությունից հետո սկսել է թմրանյութեր ընդունել։ Բենթլին իր կախվածությունը թաքցրել է Ջենիֆերից։ 2006 թվականին նրանք բաժանվել են, և Ուեսը տեղափոխվել է նոր բնակարան, որտեղ սկսել է գրեթե ամբողջ ժամանակը թմրանյութեր օգտագործել։ Այդ ընթացքում նա ժամանակ առ ժամանակ նկարահանվել է միայն այն բանի համար, որ վճարի հաշիվները և ստանա հերթական դոզան։ 2008 թվականին Ուեսը ձերբակալվել և հետագայում ստիպված է եղել 12 քայլից բաղկացած կուրս անցնել։ Ինչևէ, նա նորից սկսել է հերոին օգտագործել, մինչև վերջնականապես կոտրվել է։
2009 թվականի հուլիսին Ուեսը իր ընկերոջը խոստովանել է, որ ինքը կատարյալ թմրամոլ ու հարբեցող է, և որ նրա օգնության կարիքն ունի կամ կմահանա։
Բենթլին կրկին սկսել է իր քայլ առ քայլ վերականգնողական ծրագիրը և վերջնական ազատումից հետո շարունակել է իր դերասանական կարիերան՝ հայտնվելով «Վեներան մորթիների մեջ» պիեսում։ «My Big Break» վավերագրական ֆիլմում գրեթե ամբողջությամբ ցուցադրվել է Բենթլիի իրական կյանքը, նրա կախվածությունը, աստղային հիվանդության դեմ պայքարը ու թմրամոլությունից հետո վերականգնումը։


== Ֆիլմագրություն ==


== Ծանոթագրություններ ==